Trăim seri fabuloase, în care Mihai Gâdea și Rareș Bogdan dansează pe aceeași muzică, pusă de Liviu Dragnea pentru alegerea favoritului său la FRF! Antena 3, Realitatea TV și TVR 1 s-au transformat într-un difuzor care îngână o singură idee: Ionuț Lupescu – președinte FRF!

miercuri, 18 aprilie 2018, 12:12

Este încă o noapte de neuitat.

Niciodată nu s-au aliniat televiziunile rivale politic în prelungirea unui îndemn unic: să fie ales Ionuț Lupescu!

Dacă se poate, să fie ales fără alegeri.

Gâdea și Bogdan, copleșiți de emoție



Marile vedete TV au ales, din greșeală, aceeași muzică. Priviți-i căci dansează, dansează la propriu!

Altfel adversari care s-ar sfâșia, Mihai Gâdea și Rareș Bogdan dau din mâini și murmură aceleași incantații, precum dervișii rotitori.

”Sunt emoționat că am o personalitate precum Ionuț Lupescu în studio”, spune Gâdea.

Omul de la Antena 3 își duce, cu un gest larg, mâna la piept.

”Dacă iubiți România, votați Ionuț Lupescu!”, recită Rareș Bogdan.

Apoi îl înjură pe Dragnea, același Dragnea care a dat de la centru semnalul alegerii lui Lupescu.

Până și melodia televiziunilor e aceeași!



Melodia lui Vanghelis, imnul Partidului unic

Ironia destinului, care va intra în folclor, i-a făcut pe producătorii de la Antena 3 și Realitatea TV să aleagă coloana sonoră a lui Vanghelis.

24 de ani a condus Mircea Sandu fotbalul românesc

E o potriveală co-lo-sa-lă!

Ritmul înălțător din ”Cucerirea Paradisului 1492”, filmul despre aventura legendară a lui Cristofor Columb, se aude zeci de minute în ambele regii de emisie.

Mihai Gâdea și Rareș Bogdan înalță ode la adresa lui Lupescu.

Uluiți, telespectatorii lor ascultă aceste imnuri de o sincronizare improbabilă pentru realizatori atât de fixați în propriile partizanate.

E un moment de panică ideologică a taberelor părăsite de profeți.

Telespectatorii lui Gâdea dau peste Bogdan și invers! Care-i Antena 3 și care-i Realitatea TV? În aceste ore substanța lor se amestecă, ca o pastă făcută din ideea că ”înainte era mai bine”!

Cei doi maeștri sunt la fel de partizani, dar ceva i-a adus într-o singură barcă, din care sar ca să-l îmbrățișeze pe Ionuț.

Și, indirect sau direct, pe Mircea Sandu, a cărui reabilitare e moda zilei.

Rareș Bogdan zice că dacă românii nu votează cu Lupescu, el se gândește să plece din țară!



Cele două staruri TV declamă un unic discurs: ”Aveți de ales între impostorul Burleanu și legenda Lupescu!”.

Iar muzica, mai ales muzica, te face să pășești pe plajele Lumii Noi, alături de Rareș, de Mihai și de Cristofor, ne putem spune pe nume în asemenea seri istorice.

Realitatea TV merge și mai departe, căci Rareș Bogdan îi ia steagul lui Cristofor Columb și-l înfige în grădina de zarzavat.

Vedeta amenință publicul că ”dacă Burleanu iese președinte, mă gândescă să trăiesc în altă țară, desigur având totuși în curte tot un steag al României”.

Nici nu ai timp să te gândești la tabloul suprarealist căci începe emisiunea de la TVR.

Intră în scenă și Cristache, de la TVR



Ionuț Cristache, vedeta postului public, pornește în forță.

”Dacă ar fi fost lăsat să candideze acum 4 ani Gică Popescu…”, insinuează el, în cadența omului care ar putea spune multe, dar nu e momentul.

Și are dreptate.

Pe Popescu nu l-au lăsat să candideze.

Mai exact, nu l-a lăsat să candideze o valiză cu 1 milion de dolari, pe care a trecut-o, fără să o declare, prin aeroportul Otopeni, bani negri din transferul lui Bratu la Galatasaray.

Acesta a fost doar unul dintre zecile de transferuri care au sărăcit fotbalul nostru și care i-au îmbogățit pe conducătorii pe care acum TVR îi regretă.

Oare ce or crede microbiștii care văd cum Mircea Sandu este reabilitat pe toate posturile?!

Televizunea publică, transmisii elogioase din toată țara!



11 invitați pro Lupescu a avut TVR marți seară, cu câteva ore înainte de alegeri

TVR face o demonstrație tehnică de forță. Asta e incontestabil.

Postul public oferă transmisii live din cinci orașe ale țării, n-am mai văzut așa ceva decât la alegerile politice.

În noaptea de la ”Colectiv”, ei n-au transmis nicio secundă în direct, acum acoperă toată țara. Urmărind televiziunile auzi cum sună unanimitate, cum sună vechiul difuzor din casa de la țară a bunicilor!

În platou sunt cinci invitați, toți pro Lupescu.

Și încă cinci, tot pro Lupescu, în Timișoara, Iași, Târgu Mureș, Cluj și Craiova.

Realizatorul oftează dezarmat și spune că n-a găsit pe nimeni pro Burleanu.

0 invitați pro Burleanu a avut TVR în emisiunea dedicată alegerilor de la FRF

Boanchiș și Ioanițoaia, și ei pro Lupescu, nu se abțin și se oferă: ”Îți spuneam noi! Există zeci de oameni în presă care nu-l contestă pe Burleanu”.

Cristache ezită o clipă, mica lui scenetă a fost dezamorsată dintr-o neatenție.

25-0, scorul total al invitaților pentru Lupescu

Dar Ionuț Cristache nu se lasă, revine și spune: ”O să joc eu rolul de avocat al diavolului!”.

V-am zis că ei sunt dervișii rotitori!

Înaintea alegerilor de mâine dimineață de la FRF, vedetele TV au dat direct în sufism, împrăștie răul din lume.

Nu, Ionuț Cristache, tu nu trebuie să fii de nicio parte, ești plătit din bani publici ca să fii echilibrat, între tabere, nu să te faci că ții locul celor pe care nu i-ai găsit pentru că nu i-ai căutat!

25-0.

Cam ăsta e scorul invitaților Lupescu – Burleanu, din aceste seri de primăvară la televiziunile noastre.

Să vedem la urne dacă 25-0 e cel mai periculos scor.

Intră și Popescu



În goana lui după echidistanță, Cristache i-a adus pe Justin Ștefan, viitorul secretar general al FRF numit de Lupescu, și pe Gâlcă, momit cu postul de antrenor al ”naționalei” după alegerea „Kaiserului”.

Se dă legătura pe aeroportul Otopeni.

Din nou emoție.

Intră în direct Gică Popescu, al 11-lea invitat de o singură parte într-o singură seară.

Gică se uită la cameră, vorbește cald, uman și aproape că-i face cu ochiul lui Lupescu, urându-i succes.

De fapt, oameni de lângă el spun că Popescu nu s-a regăsit în platforma fostului coleg, pentru că „Baciul” are propria viziune pentru fotbal, cu care a venit împotriva lui Mircea Sandu când a avut curajul să se bată cu Nașul.

Aceea a fost o bătălie curajoasă!

Mai sunt câteva ore și intrăm în ziua în care fotbalul românesc își va decide șeful.

Rotariu: ”Să nu fie alegeri, ci alegere!”

Undeva la Hotel Rin, neinspirat ca de obicei, Răzvan Burleanu petrece cu alegătorii din țară, fără să-i invite și pe contracandidații săi. A ajuns, din proprie inițiativă, Florin Prunea care și-a luat o cameră și îi convoacă la ”unul la unul” pe delegați.

Ar fi fost un gest de normalitate să fie toți concurenții acolo, o adevărată eleganță în derularea sângeroasă a evenimentelor. De care Burleanu n-a fost în stare.

Pe Realitatea TV mai e puțin și începe reluarea.

Ne fixăm în fotolii, Cristofor Columb va debarca din nou pe plajele Caraibelor, plutind pe muzica lui Vanghelis.

Din studioul TVR de la Timișoara, Iosif Rotariu trage concluzia: ”Să nu fie alegeri, ci alegere!”.

Alegere la singular, ca să nu ne mai complicăm.

Așa e, Roti, dar de ce să fie alegere?

Alegerea presupune o asumare, un efort, alegerea înseamnă să trăiești cu ea după ce ai făcut-o.

Să fie decizie că e mai simplu. Alții hotărăsc pentru noi.

A hotărât Liviu Dragnea.